Stoltenberg om Ingebrigtsen: - Det er overraskende for meg
For første gang snakker nå statsminister og Arbeiderparti-sjef Jens Stoltenberg om sex-skandalen som ryster partiet. Gjennom mange år har Stoltenberg og Ingebrigtsen kjent hverandre gjennom politisk arbeid. De siste årene har Ingebrigtsen vært ansatt som statssekretær i Stoltenbergs regjeringer. - Jeg visste ikke om at det var noe slikt som har foregått. Derfor er det en overraskelse for meg, sier Stoltenberg til VG Nett. Stoltenberg sier han også personlig preges av skandalen. - Først og fremst er jeg veldig lei meg. Det handler om mennesker som har vondt og som vi ønsker å hjelpe og støtte, sier statsministeren. Ap-lederen sier Ingebrigtsens seksuelle forhold til den da 17 år gamle jenta ikke er forenelig med å ha tillitsverv i et politisk parti. - Dette er jo forhold som kan være av en slik at det ikke er forenlig med å fortsette med tillitsverv, som dreier seg om tillit, sier Stoltenberg. Arbeiderparti-ledelsen har bestemt at de ikke vil gå til politiet med saken, til tross for den nå 25 år gamle kvinnen beskriver den seksuelle kontakten som overgrep. - Vi har drøftet det spørsmålet med jenta, hvor hun konkluderte med at hun ikke ville anmelde. Nå har hun også en advokat å konferere med. - Hvorfor går ikke dere til politiet hvis dere mener saken er så alvorlig? - Det avgjørende er at hun selv ikke ønsker å anmelde saken, sier Stoltenberg. Stoltenberg avviser å svare på spørsmål om hvordan han selv oppfatter saken. - Jeg synes ikke det er riktig av meg å karakterisere dette forholdet. Vi har sagt at vi er enige i hans (Ingebrigtsen, red. anm.) vurdering av at han ikke kunne fortsette, sier Stoltenberg. Fredag trakk Roger Ingebrigtsen seg som statssekretær for Nærings- og handelsdepartementet etter at det ble kjent at han over lengre tid hadde et seksuelt forhold til en da 17 år gammel jente.
Etter mange års vennskap er Jens Stoltenberg overrasket over Ap-vennen Roger Ingebrigtsens seksuelle forhold til en da 17 år gammel jente.